En beboer på Søparken i Rørbæk afgik mandag eftermiddag ved døden. Omstændighederne tyder på et "tragisk uheld", oplyser Rebild Kommune . - Politiet skal afslutte deres undersøgelser, så den konkrete dødsårsag kan fastslås. Indtil nu tyder alt på et tragisk uheld, lyder det fra Charlotte Larsen, direktør med særligt ansvar for Pleje og Omsorg i Rebild Kommune. Politiet afventer ligsyn Politiet er meget fåmælte i forbindelse med dødsfaldet. Politikommissær ved lokalpolitiet i Himmerland Mikkel Mitchell oplyser, der er tale om en yngre mand, men at man i øjeblikket afventer resultatet af det retslægelige ligsyn. - Der er selvfølgelig tale om en tragisk sag, både for de efterladte og de medarbejdere, der finder ham, men der er ikke umiddelbart noget at komme efter politimæssigt, fortæller han. Beboeren var lagt til at sove middagssøvn, men senere fandt personalet vedkommende livløs. Både personale og den tilkaldte paramediciner forsøgte genoplivning, men desværre forgæves. De pårørende er orienteret og modtager psykologisk krisehjælp. Også personalet får tilbudt krisehjælp. Boformen Søparken er et kommunalt botilbud for borgere med udviklingshæmning og medfødt hjerneskade, og som derfor har behov for hjælp i det daglige.

Referat:
Det er endnu uklart, hvad der ligger bag en yngre mandlig beboers dødfald på Boformen Søparken i Rørbæk mandag.